Harrismith se tydelike kragoplossing ontplofDie krag in Harrismith is sedert verlede Maandag af nadat die hoofsubstasie op die dorp beskadig is. (Foto: Google) Harrismith se inwoners het Maandag trane van blydskap gestort toe hul kragtoevoer danksy ŉ tydelike kragoplossing ná ŉ week lange donkerte herstel is. Die blydskap was egter van korte duur toe die dorp se substasie enkele ure later ontplof het. Eleanor Quinta, die DA se raadslid in Harrismith, sê sy vermoed die las van die tydelike verbinding op die verouderde substasie het moontlik tot die reuseontploffing gelei. Dele van Harrismith se hoofsubstasie is verlede week vermoedelik deur vandale beskadig en groot dele van die dorp was sedert verlede Maandag sonder krag. Die munisipale bestuurder het met die oplossings vorendag gekom om ŉ tydelike verbinding aan die deel van die kragstasie wat nog werk, te maak. Dit moes tyd win vir die kontrakteur, wat aangestel is om die kragtoevoer te herstel, om die nodige toerusting in die hande te kry. “Die krag het gister aangekom en toe teen om en by 19:00 het die substasie ontplof en ons weer in donkerte gedompel.” Volgens Quinta is die probleem nou veel groter as aanvanklik, met selfs meer mense wat nou sonder krag sit. Die situasie is glo so beroerd dat die munisipaliteit se bestuurder van elektrisiteit aan Quinta meegedeel het dat die munisipaliteit die hele substasie sal moet vervang. Dit is nog nie duidelik hoe lank die herstel aan die substasie sal duur nie. Sy, en die 6 000 inwoners wat deur die kragkrisis geraak is, wag nog steeds op amptelike terugvoer van die munisipaliteit oor die stand van sake. “Dit lyk asof die hele situasie net agteruitgaan.” Quinta probeer sedert die ontploffing om toegang tot die substasie te verkry, maar kon nog nie daarin slaag om self die omvang van die skade te bepaal nie. “Ons almal sit nou letterlik in die donker en wag op antwoorde,” sê sy. Die dorp se watertoevoer is ten minste al herstel nadat ŉ maatskappy ŉ kragopwekker by die waterpompstasie laat installeer het sodat water weer gepomp kan word. Verskeie ondernemings moes egter steeds verlede week hul deure sluit weens die kragkrisis en diegene wat nie kragopwekkers het nie, sit steeds met hul hande in hul hare. “Daar is ŉ groot apteek wat reeds toegemaak het, so ŉ mens raak bekommerd oor diegene wat hul kroniese medikasie moet gaan afhaal,” sê Quinta. “Dit kos ook ŉ klein onderneming R500 per dag om ŉ kragopwekker te laat loop en ons is nou al by dag agt sonder krag. Niemand kan dit meer bekostig nie.” Mismoedige inwoners moes ook al die vleis in hul vrieskaste weggooi. “Dit gaan baie swaar hier en daar is geen manier om voorsiening vir die toekoms te maak met geen duidelik terugvoer oor die stand van sake nie.”